title: 2016 m. balandžio 11 d. Tarybos sprendimas (BUSP) 2016/565, kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane

text:
12.4.2016

               LT

               Europos Sąjungos oficialusis leidinys

               L 96/41

         TARYBOS SPRENDIMAS (BUSP) 2016/565
   2016 m. balandžio 11 d.
   kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. balandžio 12 d. Taryba priėmė Sprendimą 2011/235/BUSP (1);

               (2)

               remdamasi Sprendimo 2011/235/BUSP peržiūros rezultatais, Taryba nusprendė, kad jame nustatytos ribojamosios priemonės turėtų būti atnaujintos iki 2017 m. balandžio 13 d.;

               (3)

               Taryba taip pat padarė išvadą, kad reikėtų atnaujinti Sprendimo 2011/235/BUSP priede pateiktus įrašus, susijusius su tam tikrais asmenimis;

               (4)

               be to, nebėra priežasčių palikti du asmenis Sprendimo 2011/235/BUSP priede pateiktame asmenų ir subjektų, kuriems taikomos ribojamosios priemonės, sąraše, todėl reikėtų išbraukti su jais susijusius įrašus;

               (5)

               todėl Sprendimas 2011/235/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/235/BUSP 6 straipsnio 2 dalis pakeičiama taip:

      „2.   Šis sprendimas taikomas iki 2017 m. balandžio 13 d. Jis nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jame numatyti tikslai nepasiekti.“

   2 straipsnis
   Sprendimo 2011/235/BUSP priedas iš dalies keičiamas, kaip nustatyta šio sprendimo priede.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2016 m. balandžio 11 d.

            Tarybos vardu

            Pirmininkas

         M.H.P. VAN DAM

      (1)  2011 m. balandžio 12 d. Tarybos sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane (OL L 100, 2011 4 14, p. 51).

      PRIEDAS

                  1.

                  Iš Sprendimo 2011/235/BUSP priede pateikto sąrašo išbraukiami su toliau nurodytais asmenimis susiję įrašai:

                              5.

                              HAMEDANI Hossein

                              71.

                              SHARIFI Malek Ajdar

                  2.

                  Sprendimo 2011/235/BUSP priede pateikti įrašai, susiję su toliau nurodytais asmenimis, pakeičiami toliau nurodytais įrašais:

                     Asmenys

                                 Pavardė, vardas

                                 Identifikuojamoji informacija

                                 Priežastys

                                 Įtraukimo į sąrašą data

                                 „1.

                                 AHMADI- MOQADDAM Esmail

                                 Gimimo vieta: Tehran – (Teheranas) (Iranas)
                                 Gimimo data: 1961 m.

                                 Ginkluotųjų pajėgų generalinio štabo vado vyresnysis patarėjas saugumo klausimais. Buvęs Irano nacionalinės policijos vadovas (iki 2015 m. pradžios). Jo vadovaujamos pajėgos vykdė žiaurius išpuolius taikių protestų metu ir 2009 m. birželio 15 d. naktį įvykdė smurtinį išpuolį Teherano universiteto studentų bendrabučiuose

                                 2.

                                 ALLAHKARAM Hossein

                                 Gimimo vieta: Najafabad (Nadžafabadas) (Iranas) –
                                 Gimimo data: 1945 m.

                                    Ansar-e Hezbollah vadas ir Islamo revoliucijos gvardijos pulkininkas. Jis yra vienas iš Ansar-e Hezbollah įkūrėjų. Jo vadovaujamos šios sukarintos pajėgos buvo atsakingos už itin žiaurų smurtą, kai buvo imtasi represinių priemonių prieš studentus ir universitetus 1999 m., 2002 m. ir 2009 m.

                                 4.

                                 FAZLI Ali

                                 Basij vado pavaduotojas, buvęs Islamo revoliucijos gvardijos Seyyed al-Shohada korpuso Teherano provincijoje vadas (iki 2010 m. vasario mėn.). Seyyed al-Shohada korpusas atsako už saugumą Teherano provincijoje; jo vadovaujamas šis korpusas atliko vieną iš svarbiausių vaidmenų per žiaurias represijas prieš protestų dalyvius 2009 m.

                                 8.

                                 MOTLAGH Bahram Hosseini

                                 Kariuomenės vadovybės ir generalinio štabo koledžo (DAFOOS) vadovas. Buvęs Islamo revoliucijos gvardijos Seyyed al-Shohada korpuso Teherano provincijoje vadas. Jo vadovaujamas Seyyed al-Shohada korpusas atliko vieną iš svarbiausių vaidmenų organizuojant represijas protestų metu.

                                 10.

                                 RADAN Ahmad-Reza

                                 Gimimo vieta: Isfahan (Isfahanas) (Iranas) –
                                 Gimimo data: 1963 m.

                                 Jis vadovauja Irano teisėsaugos pajėgų strateginių studijų centrui – organizacijai, susijusiai su nacionaline policija. Buvęs Policijos strateginių studijų centro vadovas, buvęs Irano nacionalinės policijos vadovo pavaduotojas (iki 2014 m. birželio mėn.). Nuo 2008 m. eidamas Irano nacionalinės policijos vadovo pavaduotojo pareigas A. R. Radan buvo atsakingas už policijos pajėgų vykdytą protestų dalyvių mušimą, žudymą, savavališkus areštus ir sulaikymą.

                                 2011 4 12

                                 14.

                                 SHARIATI Seyeed Hassan

                                 Patarėjas ir aukščiausiojo teismo 28-ojo skyriaus narys. Buvęs Mašhado teisminių institucijų vadovas (iki 2014 m. rugsėjo mėn.). Jam prižiūrint teismo procesai vyko skubiai ir uždaruose teismo posėdžiuose, negerbiant kaltinamųjų pagrindinių teisių ir remiantis spaudimu bei kankinimu išgautais prisipažinimais. Kadangi sprendimai dėl egzekucijų buvo priimami masiškai, mirties bausmės buvo skiriamos tinkamai nesilaikant teisingo nagrinėjimo procedūrų.

                                 2011 4 12

                                 16.

                                 HADDAD Hassan (dar žinomas kaip Hassan ZAREH DEHNAVI)

                                 Teherano revoliucinio teismo saugos pareigūno pavaduotojas. Buvęs Teherano revoliucinio teismo (26 poskyrio) teisėjas. Jis buvo atsakingas už sulaikytųjų bylas, susijusias su porinkiminėmis krizėmis, ir nuolat grasino sulaikytųjų šeimoms, kad jos tylėtų. Jis padėjo išduoti sulaikymo orderius Kahrizako įkalinimo įstaigai. 2014 m. lapkričio mėn. Irano valdžios institucijos oficialiai pripažino jo vaidmenį, susijusį su sulaikytųjų mirtimi.

                                 2011 4 12

                                 17.

                                 SOLTANI Hodjatoleslam Seyed Mohammad

                                 Islamo propagandos organizacijos vadovas Razavi Chorasano provincijoje. Buvęs Mašhado revoliucinio teismo teisėjas. Jo jurisdikcijos teismo procesai buvo vykdomi skubiai ir uždaruose teismo posėdžiuose, negerbiant kaltinamųjų pagrindinių teisių. Kadangi sprendimai dėl egzekucijų buvo priimami masiškai, mirties bausmės buvo skiriamos tinkamai nesilaikant teisingo nagrinėjimo procedūrų.

                                 23.

                                 PIR-ABASSI Abbas

                                 Buvęs Teherano revoliucinio teismo (26 poskyrio) teisėjas. Tikėtina, kad šiuo metu vyksta jo perkėlimo į kitas pareigas procesas. Jis buvo atsakingas už porinkimines bylas, skyrė ilgalaikes įkalinimo bausmes neteisingai nagrinėjamose žmogaus teisių aktyvistams iškeltose bylose ir skyrė kelias mirties bausmes protestų dalyviams.

                                 2011 4 12

                                 24.

                                 MORTAZAVI Amir

                                 Razavi Chorasano provincijoje esančių teisminių institucijų Socialinių reikalų ir nusikalstamumo prevencijos skyriaus vadovo pavaduotojas. Buvęs Mašhado prokuroro pavaduotojas. Teismo procesai, kuriuose jis palaikė kaltinimą, buvo vykdomi skubiai ir uždaruose teismo posėdžiuose, negerbiant kaltinamųjų pagrindinių teisių. Kadangi sprendimai dėl egzekucijų buvo priimami masiškai, mirties bausmės buvo skiriamos tinkamai nesilaikant teisingo nagrinėjimo procedūrų.

                                 26.

                                 SHARIFI Malek Adjar

                                 Aukščiausiojo Teismo teisėjas. Buvęs Rytų Azerbaidžano teisminių institucijų vadovas. Jis buvo atsakingas už Sakineh Mohammadi-Ashtiani teismo procesą.

                                 34.

                                 AKBARSHAHI Ali-Reza

                                 Irano narkotikų kontrolės centro (dar žinomo kaip kovos su narkotikais centro) generalinis direktorius. Buvęs Teherano policijos vadas. Jo vadovaujamos policijos pajėgos buvo atsakingos už teismo nesankcionuotą prievartą prieš įtariamuosius jų suėmimo ir ikiteisminio kalinimo metu. 2009 m. birželio mėn. Teherano policija taip pat dalyvavo reiduose prieš Teherano universiteto bendrabučius, kurių metu, Irano Parlamento (Majlis) komisijos duomenimis, policija ir Basij pajėgos sužeidė daugiau nei 100 studentų.

                                 2011 10 10

                                 40.

                                 HABIBI Mohammad Reza

                                 Buvęs Isfahano prokuroro pavaduotojas. Tikėtina, kad šiuo metu vyksta jo perkėlimo į kitas pareigas procesas. Prisidėjo prie teismo procesų, kuriuose atsakovams buvo neleista pasinaudoti teise į teisingą bylos nagrinėjimą, pvz., Abdollah Fathi teismo 2010 m. kovo mėn. metu M. R. Habibi neatsižvelgė į jo teisę būti išklausytam ir į jo psichinės sveikatos problemas, o 2011 m. gegužės mėn. Abdollah Fathi buvo įvykdyta mirties bausmė. Todėl jis prisidėjo prie sunkaus teisės į tinkamą procesą pažeidimo ir prie neproporcingo bei vis dažnesnio mirties bausmės taikymo ir prie to, kad nuo 2011 m. pradžios labai padaugėjo egzekucijų.

                                 2011 10 10

                                 43.

                                 JAVANI Yadollah

                                 Gimimo vieta: Isfahan (Isfahanas) –
                                 Gimimo data: 1956 m.

                                 Islamo revoliucijos gvardijos vyriausiojo vadovo atstovo patarėjas. Jis dažnai žiniasklaidoje kalba kaip griežtosios režimo krypties atstovas. Jis buvo vienas iš pirmųjų aukšto rango pareigūnų, kurie reikalavo suimti Moussavi, Karroubi ir Khatami. Ne kartą pritarė smurto ir grubios apklausos taktikos naudojimui prieš porinkiminių protestų dalyvius (tai įrodo televizijos nufilmuoti prisipažinimai), be kita ko, Irano revoliucijos gvardijai ir Basij pajėgoms išplatintuose leidiniuose davė nurodymus dėl teismo nesankcionuoto smurto prieš disidentus.

                                 2011 10 10

                                 50.

                                 OMIDI Mehrdad

                                 Irano policijos žvalgybos tarnybos vadovas. Buvęs Irano policijos kompiuterinių nusikaltimų skyriaus vadovas. Jis atsakingas už tūkstančius tyrimų ir kaltinimų reformistams ir politiniams oponentams dėl naudojimosi internetu. Taigi, jis atsakingas už sunkius žmogaus teisių pažeidimus vykdant represijas prieš asmenis, atvirai ginančius savo teisėtas teises, įskaitant saviraiškos laisvę.

                                 2011 10 10

                                 59.

                                 BAKHTIARI Seyyed Morteza

                                 Gimimo vieta: Mashad (Mašhadas) (Iranas) –
                                 Gimimo data: 1952 m.

                                 Specialiojo dvasinio tribunolo pareigūnas. Buvęs teisingumo ministras (2009–2013 m.).
                                 Jam būnant teisingumo ministru sąlygos Irano kalėjimuose gerokai pablogėjo ir nebeatitiko pripažintų tarptautinių standartų, taip pat paplito blogas elgesys su kaliniais. Be to, jis atliko itin svarbų vaidmenį bauginant ir persekiojant Irano diasporą, nes paskelbė apie specialaus teismo, kuriam pavesta nagrinėti už šalies ribų gyvenančių iraniečių bylas, sukūrimą. Jo vadovavimo metu taip pat smarkiai padidėjo mirties bausmės įvykdymo atvejų skaičius Irane, įskaitant Vyriausybės nepaskelbtus slaptus mirties bausmės vykdymo atvejus ir mirties bausmės vykdymą už su narkotikais susijusius nusikaltimus.

                                 2011 10 10

                                 61.

                                 MOSLEHI Heydar
                                 (dar žinomas kaip: MOSLEHI Heidar; MOSLEHI Haidar)

                                 Gimimo vieta: Isfahan (Isfahanas) (Iranas) –
                                 Gimimo data: 1956 m.

                                 Islamo revoliucijos gvardijos aukščiausiojo teismo patarėjas. Organizacijos, atsakingos už leidinius apie dvasininkų vaidmenį karo metu, vadovas. Buvęs žvalgybos ministras (2009–2013 m.).
                                 Jo vadovaujama Žvalgybos ministerija toliau vykdė dažnus savavališkus protestų dalyvių ir disidentų sulaikymus ir persekiojimą. Žvalgybos ministerija administruoja Evino kalėjimo 209 bloką, kuriame už taikią pasipriešinimo valdančiajai Vyriausybei veiklą kalinama daug aktyvistų. Žvalgybos ministerijos tardytojai 209 bloke kalinamus asmenis muša ir naudoja prieš juos psichologinę bei seksualinę prievartą.

                                 2011 10 10

                                 62.

                                 ZARGHAMI Ezzatollah

                                 Gimimo vieta: Dezful (Dezfulas) (Iranas) –
                                 Gimimo data: 1959 m. liepos 22 d.

                                 Aukščiausiosios kibernetinės erdvės tarybos ir Kultūrinės revoliucijos tarybos narys. Buvęs Irano Islamo Respublikos valstybinio transliuotojo (IRIB) vadovas (iki 2014 m. lapkričio mėn.). Eidamas pareigas IRIB, buvo atsakingas už visus programų sudarymo sprendimus. 2009 m. rugpjūčio mėn. ir 2011 m. gruodžio mėn. IRIB transliavo prievarta išgautus sulaikytųjų prisipažinimus ir kelis „parodomuosius procesus“. Tokiais veiksmais akivaizdžiai pažeidžiamos tarptautinės nuostatos dėl teisingo teismo proceso ir teisės į tinkamą procesą.

                                 2012 3 23

                                 63.

                                 TAGHIPOUR Reza

                                 Gimimo vieta: Maragheh (Maragė) (Iranas) –
                                 Gimimo data: 1957 m.

                                 Aukščiausiosios kibernetinės erdvės tarybos narys. Teherano miesto tarybos narys. Buvęs informacijos ir ryšių ministras (2009–2012 m.).
                                 Eidamas informacijos ministro pareigas jis buvo vienas iš aukščiausių pareigūnų, atsakingų už cenzūrą, taip pat už veiklos internete ir visų rūšių ryšių (ypač mobiliaisiais telefonais) kontrolę. Apklausdami politinius kalinius, tardytojai naudoja jų asmens duomenis, laiškus ir ryšių informaciją. Kelis kartus po 2009 m. prezidento rinkimų ir vykstant gatvės demonstracijoms, buvo atjungtos mobiliojo ryšio linijos ir užblokuotas tekstinių pranešimų siuntimas, slopinami palydovinės televizijos kanalai, sustabdytas arba bent jau sulėtintas vietos interneto ryšio paslaugų teikimas.

                                 2012 3 23

                                 64.

                                 KAZEMI Toraj

                                 ES paskirto organizuoto nusikalstamumo tyrimų centro (dar žinomo kaip Elektroninių nusikaltimų biuras arba Kovos su elektroniniais nusikaltimais policija) vadovas. Eidamas šias pareigas jis paskelbė Vyriausybei dirbančių įsilaužėlių verbavimo kampaniją, kad būtų geriau kontroliuojama internete skleidžiama informacija ir trikdomas „kenksmingų“ interneto svetainių veikimas.

                                 2012 3 23

                                 69.

                                 MORTAZAVI Seyyed Solat

                                 Gimimo vieta: Farsan (Farsanas), Čeharmehalio ir Baktiarijos provincija (Pietų) (Iranas) –
                                 Gimimo data: 1967 m.

                                 Antro didžiausio Irano miesto Mašhado, kuriame reguliariai viešai vykdomos mirties bausmės, meras. Buvęs vidaus reikalų viceministras, atsakingas už politinius reikalus. Buvo atsakingas už vadovavimą represijoms prieš asmenis, ginančius savo teisėtas teises, įskaitant saviraiškos laisvę. Vėliau paskirtas Irano rinkimų komisijos vadovu 2012 m. parlamento rinkimams ir 2013 m. prezidento rinkimams.

                                 2012 3 23

                                 73.

                                 FAHRADI Ali

                                 Karadžo prokuroras. Atsakingas už sunkius žmogaus teisių pažeidimus, be kita ko, buvo kaltintoju teismo procesuose, kuriuose skirta mirties bausmė. Jam einant prokuroro pareigas Karadžo regione įvykdyta daug mirties bausmės nuosprendžių, už kuriuos jam tenka atsakomybė.

                                 2012 3 23“


title: 2009 m. gruodžio 16 d. Komisijos sprendimas, iš dalies keičiantis Sprendimą 2002/622/EB dėl Radijo spektro politikos grupės įsteigimo (Tekstas svarbus EEE)

text:
18.12.2009

               LT

               Europos Sąjungos oficialusis leidinys

               L 336/50

      KOMISIJOS SPRENDIMAS

   2009 m. gruodžio 16 d.
   iš dalies keičiantis Sprendimą 2002/622/EB dėl Radijo spektro politikos grupės įsteigimo
   (Tekstas svarbus EEE)
   (2009/978/ES)
   EUROPOS KOMISIJA,
   atsižvelgdama į Europos Sąjungos sutartį ir į Sutartį dėl Europos Sąjungos veikimo,
   kadangi:

               (1)

               2002 m. kovo 7 d. Europos Parlamento ir Tarybos sprendimu 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1) nustatyta Europos Sąjungos radijo spektro politikos reguliavimo sistema, kuria siekiama užtikrinti, kad būtų derinami politikos metodai ir, jei reikia, suderintos radijo spektro prieinamumo ir veiksmingo naudojimo sąlygos, būtinos, kad tokiose Europos Sąjungos politikos srityse, kaip elektroniniai ryšiai, transportas, moksliniai tyrimai ir plėtra, būtų sukurta ir veiktų vidaus rinka. Šiame sprendime primenama, kad Komisija gali rengti konsultacijas, siekdama atsižvelgti į valstybių narių, Europos Sąjungos institucijų, sektoriaus atstovų ir visų komercinių ir nekomercinių radijo spektro naudotojų, taip pat į kitų suinteresuotųjų šalių nuomonę technologijų, rinkos ir reguliavimo sistemos raidos klausimais, kurie gali būti susiję su radijo spektro naudojimu. Pagal šias nuostatas 2002 m. liepos 26 d. Komisija priėmė Sprendimą 2002/622/EB dėl Radijo spektro politikos grupės įsteigimo (2) (toliau – Grupė).

               (2)

               Persvarstant 2002 m. kovo 7 d. Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyvą) (3) paaiškėjo, kad siekiant Grupės uždavinius priderinti prie naujosios reguliavimo sistemos, būtina iš dalies pakeisti Sprendimą 2002/622/EB.

               (3)

               Todėl Sprendimas 2002/622/EB turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2002/622/EB iš dalies keičiamas taip:

               1)

               2 straipsnis pakeičiamas taip:
               „2 straipsnis
               Uždaviniai
               Grupė padeda ir pataria Komisijai radijo spektro politikos klausimais, politikos metodų derinimo klausimais, rengiant daugiametes radijo spektro politikos programas ir, jei reikia, derinant radijo spektro prieinamumo ir veiksmingo naudojimo sąlygas, būtinas, kad būtų sukurta ir veiktų vidaus rinka.
               Be to, Grupė padeda Komisijai teikti pasiūlymus Europos Parlamentui ir Tarybai dėl bendrų politikos tikslų, kai tokie pasiūlymai reikalingi, kad būtų užtikrintas veiksmingas Europos Sąjungos interesų derinimas tarptautinėse organizacijose, kurių kompetencijai priklauso radijo spektro klausimai.“

               2)

               4 straipsnyje įterpiama antra pastraipa:
               „Europos Parlamentui ir (arba) Tarybai paprašius Europos Komisijos pateikti Grupės nuomonę arba ataskaitą radijo spektro politikos klausimais, susijusiais su elektroniniais ryšiais, Grupė tokią nuomonę arba ataskaitą priima laikydamasi tų pačių taisyklių, kokios išdėstytos ankstesnėje pastraipoje. Komisija tas nuomones ir ataskaitas perduoda jų paprašiusiai institucijai. Jei taikoma, jas Grupės pirmininkas arba Grupės paskirtas narys Europos Parlamentui ir (arba) Tarybai gali pristatyti žodžiu.“

         2 straipsnis
   Įsigaliojimas
   Šis sprendimas įsigalioja dvidešimtą dieną nuo jo paskelbimo Europos Sąjungos oficialiajame leidinyje.

      Priimta Briuselyje 2009 m. gruodžio 16 d.

            Komisijos vardu

            Pirmininkas

         José Manuel BARROSO

      (1)  OL L 108, 2002 4 24, p. 1.

      (2)  OL L 198, 2002 7 27, p. 49.

      (3)  OL L 108, 2002 4 24, p. 33.